玩月
作者：陳淵
朝代：宋

paragraphs: 據牀招佳月，月轉牀屢移。
夜久風露涼，孤斟樂忘歸。
冰輪擅空闊，是處留清輝。
浮雲掃除盡，如與賞心期。
我行萬物表，中空無一疵。
光明徧十方，毫髪了無遺。
心境互融澈，起坐迷東西。
此生看此月，十年悼無時。
它日客共飲，淋浪酒霑衣。
十語久不契，此心唯自知。
西風掃殘暑，秋色日益奇。
憂國付鼎食，消閑屬山棲。
恐妨此時樂，勿露囊中錐。